钦定古今图书集成/明伦汇编/官常典/第778卷 > 谢嘏
## 钦定古今图书集成/明伦汇编/官常典/第778卷 > 谢嘏

按《陈书》本传，“嘏字含茂，陈郡夏阳人也。祖𤅢，齐金紫
光禄大夫。父举，梁中卫将军、开府仪同三司。嘏风神
清雅，颇善属文。起家梁秘书郎，稍迁太子中庶子，掌
东宫管记。出为建安太守。侯景之乱，嘏之广州，依萧
勃。承圣中，元帝征为五兵尚书，辞以道阻，转授智武
将军。萧勃以为镇南长史、南海太守。勃败，还至临川”，
为周迪所留。久之，又度岭，之晋安，依陈宝应。世祖前
后频召之，嘏崎岖寇卤，不能自拔。及宝应平，嘏方诣
阙，为御史中丞江德藻所举劾，世祖不加罪责，以为
给事黄门侍郎，寻转侍中。天康元年，以公事免，寻复
本职。光大元年，为信威将军、中卫始兴王长史，迁中
书令，豫州大中正，都官尚书，领羽林监，中正如故。太
建元年卒，赠侍中、中书令，谥曰“光子”，有《文集》行于世。
二子：俨、伸。俨官至散骑常侍、侍中、御史中丞、太常卿，
出监东扬州。祯明二年，卒于会稽，赠中护军。